ซีอีโอ “TikTok” ประกาศลาออก หลังเผชิญแรงกดดันหนัก จากสหรัฐฯ
"เควิน เมเยอร์" ซีอีโอ "TikTok" ประกาศลาออก หลังเผชิญแรงกดดันหนักจากสหรัฐฯ
"เควิน เมเยอร์" ซีอีโอ "TikTok" ประกาศลาออก หลังเผชิญแรงกดดันหนักจากสหรัฐฯ
27 ส.ค. 2563

สำนักข่าวซินหัวรายงานว่า เมื่อวันพุธที่ 26 ส.ค.63 เควิน เมเยอร์ ซีอีโอของติ๊กต็อก (TikTok) ได้ตัดสินใจลาออก ท่ามกลางแรงกดดันของสหรัฐฯ ต่อแอปพลิเคชันแชร์วิดีโอยอดนิยมดังกล่าว
โดยในจดหมายที่เขียนถึงพนักงาน เมเยอร์ ระบุว่า เขาตัดสินใจทำเช่นนี้เพราะสภาพแวดล้อมทางการเมืองที่เปลี่ยนแปลงไปอย่างหนักหน่วง
ทั้งนี้ เมื่อวันจันทร์ที่ 24 ส.ค.ที่ผ่านมา บริษัทเครือข่ายแชร์วิดีโอทางออนไลน์ ได้ยื่นฟ้องคณะบริหารของโดนัลด์ ทรัมป์ ประธานาธิบดีสหรัฐฯ เกี่ยวกับคำสั่งของผู้บริหารที่สั่งห้ามการทำธุรกรรมใดๆ ในสหรัฐฯ กับ ไบต์แดนซ์ (ByteDance) บริษัทแม่ของติ๊กต็อก
ตั้งแต่ปีที่แล้ว ทางการสหรัฐฯ ได้เฝ้ากล่าวหาติ๊กต็อกหลายต่อหลายครั้งว่าเป็นภัยคุกคามต่อความมั่นคงแห่งชาติของสหรัฐฯ เจ้าหน้าที่สหรัฐฯ หลายรายยังกล่าวหาไบต์แดนซ์ เจ้าของแอปดังกล่าวซึ่งตั้งอยู่ในกรุงปักกิ่ง ว่าสามารถส่งต่อข้อมูลที่รวบรวมจากวิดีโอสตรีมมิงของชาวอเมริกันไปยังรัฐบาลจีน แม้คำกล่าวนี้จะถูกปฏิเสธจากติ๊กต็อกแล้วก็ตาม
 “แม้เราคาดหวังว่าจะพบทางแก้ไขปัญหาในเร็ววัน ทว่าด้วยสิ่งที่เกิดขึ้น ผมลำบากใจอย่างยิ่งที่จะต้องแจ้งให้ทุกคนทราบว่าผมตัดสินใจลาออกจากบริษัทแล้ว” เมเยอร์ เขียนในจดหมาย
อนึ่ง เมเยอร์ เป็นอดีตประธานแผนกธุรกิจสตรีมมิงของดิสนีย์ เขาเข้ามาทำงานกับติ๊กต็อกในเดือนพฤษภาคม